NARIADENIE KOMISIE (ES) č. 758/2007
z 29. júna 2007,
ktorým sa mení a dopĺňa nariadenie (EHS) č. 3149/92, ktorým sa stanovujú podrobné vykonávacie pravidlá pre dodávky potravín z intervenčných zásob v prospech najodkázanejších osôb v Spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3730/87 z 10. decembra 1987, ktorým sa stanovujú všeobecné pravidlá pre dodávky potravín z intervenčných zásob organizáciám povereným ich rozdelením najodkázanejším osobám v Spoločenstve (1), a najmä na jeho článok 6,
keďže:
(1)
V článku 3 ods. 2 druhom pododseku nariadenia Komisie (EHS) č. 3149/92 (2) sa ustanovuje, že 70 % výrobkov pridelených členskému štátu sa musí stiahnuť zo zásob do 1. júla roku realizácie plánu. Keďže sa účasť Rumunska na ročnom pláne 2007 oneskorila z dôvodu dátumu pristúpenia k Spoločenstvu, je vhodné udeliť tomuto členskému štátu výnimku z tejto povinnosti, pokiaľ ide o uvedený plán.
(2)
Nariadenie (EHS) č. 3149/92 by sa preto malo zodpovedajúcim spôsobom zmeniť a doplniť.
(3)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
V článku 3 ods. 2 nariadenia (EHS) č. 3149/92 sa druhý pododsek nahrádza takto:
„70 % množstva uvedeného v článku 2 ods. 3 bode 1 písm. b) sa musí stiahnuť zo zásob do 1. júla roku realizácie plánu. Táto povinnosť sa však neuplatňuje na pridelenia vzťahujúce sa na 500 ton a menej. Táto povinnosť sa neuplatňuje ani na výrobky pridelené Rumunsku v rámci ročného plánu 2007. Množstvá, ktoré sa nestiahli z intervenčných zásob do 30. septembra roku realizácie plánu, sa už nepridelia cieľovému členskému štátu v rámci príslušného plánu.“
Článok 2
Toto nariadenie nadobúda účinnosť 30. júna 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. júna 2007